als_Latn dik_Latn sag_Latn
TIRANË- Nuk duan të lindin vajza dhe abortojnë. Ndodh masivisht kështu në Shqipëri sipas INSTAT dhe organizatave ndërkombëtare. “Njerëz në Fokus” sjell raste reale të abortit të vajzave. Por sa i përhapur është aborti për shkaqe gjinore ai? Janë shkaqet ekonomike faktorë apo mendësia e vjetër shqiptare për të patur patjetër djalë çon nënat drejt këtij krimi? A duhet ndaluar ky fenomen? Të gjitha këto diskutohen në emisionin “Njerëz në fokus” të gazetares Ola Bruko ku janë të ftuara: Rubena Moisiu, Drejtoreshë në maternitetin “Koço Gliozheni”; Eliona Demaliaj, Nëndrejtore e maternitetit Mbretëresha Geraldine; Elsona Agolli, Specialiste e programit për çështjet gjinore dhe rininë në UNFPA; Denata Toce, Psikologe.
Në emision është transmetuar rrëfimi i një nëne të re nga Dibra e Madhe që ka treguar se si abortoi vajzën e saj të tretë vetëm se ishte vajzë dhe sepse e kishte detyruar vjehrra me burrin.
“Kam dy vajza. Kur mora vesh që isha shtatzënë vendosa për të shkuar për tu vizituar për ta parë se çfarë ishte se burri donte që të ishte djalë. Atje më thanë që ishte vajzë dhe vjehrra vendosi që duhet të abortoja se nuk është mirë që të kisha 3 vajza. I thashë që nuk është mirë, por kishte hallin se çfarë do të thoshte burri dhe fisi. Si përfundim edhe pse doktorët ishin kundër vendosa të abortoja”, ka treguar gruaja.
Pas kësaj interviste të marrë nga korrespodenti Enver Doçi në studio ka pasur reagime të ndryshme.
Drejtoresha e maternitetit “Koço Gliozheni”, Rubena Moisiu, evidentoi nevojën e një punonjëse sociale për këshillimin e nënave para kryerjes së abortit, ashtu siç është e përcaktuar me ligj. Eliona Demaliaj, Nëndrejtore e maternitetit Mbretëresha Geraldine tha se abandonimi me arsye gjinore nga një grua është shumë i rrallë, ndërsa tha se është pro abortit por jo me bazë gjinore. Edhe psikologia Denata Toçe u shpreh pro abortit në raste specifike dhe të veçanta.
Drejtoresha e maternitetit “Koço Gliozheni” tha se fenomeni i abortit është multidimensional dhe se ka shumë shkaqe, sociale, ekonomike etj. Moisiu hodhi idenë e një zgjidhjeje ligjore për uljen e numrit të aborteve me bazë gjinore: Një urdhër për të gjithë gjinekologët që të mos informojnë prindërit për gjininë e fëmijës deri në një periudhë të caktuar.
Ndërsa nëndrejtoresha e maternitetit “Mbretëresha Geraldinë” Elona Demaliaj u shpreh se më me efektivitet do të ishte parandalimi i abortit ndaj dhe kërkoi masa të rrepta për ata që kryejnë aborte. “Ajo që është me shumë vlerë është edukimi i qelizës së familjes. Masë parandaluese është edhe zhvillimi ekonomik. Me rezultat dënimi i mjekëve që bëjnë aborte selektive dhe mbi javën e 12. Të gjitha nënat mbi 18 vjeç, mund ta kryejnë abort deri në javën e 12 sipas ligjit”, tha Demaliaj.
Edhe Elsona Agolli, Specialiste e programit për çështjet gjinore dhe rininë në UNFPA tha se fokusi i gjithë ndjekjes së shtatzënisë duhet të jetë shëndeti i fëmijës. Sipas Agollit duhet të ketë një sërë masash për uljen e aborteve selektive, ndërsa këtij qëllimi i shërben investimi i familjeve për të fuqizuar vajzat, që në momentin e konceptimit deri sa ajo zgjedh një rrugë.
Në Shqipëri lindin më shumë fëmijë meshkuj, ndërsa sipas Institutit të Statistikave, raporti gjinor në lindje për vitin 2014 ishte 109,4 meshkuj për çdo 100 femra. Shifrat janë reflektuar edhe në numrin total të popullsisë, duke përllogaritur se në vendin tonë ka rreth 31 mijë më pak femra. Arsyet që kanë ndikuar në këtë rezultat janë disa, por sipas specialistëve një prej tyre është aborti me bazë gjinore. Fakti që fenomeni ekziston pranohet edhe nga mjekët obstetër-gjinekologë. Sipas mjekes, pranë maternitetit “Koço Gliozheni”, Mimoza Keta, kërkesat më të mëdha për të abortuar bebet femra janë vënë re 2 vite më parë. Por, pavarësisht kësaj, prindërit vijojnë të interesohen për seksin e fëmijës, që në javët e para të shtatzënisë.
Sipas mjekes, aborti pas javës së 12 është shumë i vështirë, pasi komplikacionet mund të shkojnë deri në heqje të mitrës. Megjithatë, ajo thekson se mjekët duhet të punojnë me gratë, në mënyrë që t’i bindin se ky është një veprim i gabuar. Sipas saj vetëm në këtë mënyrë mund të ulen shifrat e abortit me bazë gjinore.
Pavarësisht se në Shqipëri mungojnë të dhënat e sakta në lidhje me abortin me bazë gjinore, sipas një raporti të publikuar nga Ministria e Shëndetësisë në fund të vitit 2012, nëse do të vazhdohej me këto ritme lindjesh, pas 20 vitesh do të ketë 11% më shumë meshkuj se femra. Gjatë prezantimit të studimit, u theksua se ligji për ndërprerjen e shtatzënisë në vendin tonë është shumë i mirë, por ai nuk zbatohet. Në atë kohë zyrtarë të Ministrisë së Shëndetësisë theksuan nevojën për ngritjen e një task-force, me qëllim monitorimin e abortit me bazë gjinore, por pavarësisht kësaj shifrat aktuale të INSTAT tregojnë se asgjë s’ka ndryshuar në këtë drejtim.
Në kronikën e përgatitur nga gazetarja Ola Mitre, të gjithë qytetarët e pyetur, janë shprehur kundër abortit me bazë gjinore.
(m.k/BalkanWeb)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn hrv_Latn